หุ้นไทยพลิกบวก 16.73 จุด
ดัชนีหุ้นไทยวันที่ 1 ก.พ. ปิดตลาดที่ 1,490.93 จุด เพิ่มขึ้น 16.73 จุดมูลค่าการซื้อขาย 28,035.58 ล้านบาท
1 ก.พ. 2556

ดัชนีหุ้นไทยวันที่ 1 ก.พ. ปิดตลาดที่ 1,490.93 จุด เพิ่มขึ้น 16.73 จุดมูลค่าการซื้อขาย 28,035.58 ล้านบาท
ดัชนีตลาดหลักทรัพย์แห่งประเทศไทย วันที่ 1 ก.พ. พลิกกลับมาเป็นบวกตั้งแต่เปิดตลาด และปรับเพิ่มขึ้นอย่างต่อเนื่อง หลังจากเมื่อวานนี้ปรับตัวลงแรง จนกระทั่งปิดตลาดที่ 1,490.93 จุด เพิ่มขึ้น 16.73 จุด หรือ 1.13% มูลค่าการซื้อขาย 28,035.58 ล้านบาท นำโดยหุ้นในกลุ่มปตท. 
บริษัทหลักทรัพย์ (บล.) เคจีไอ (ประเทศไทย) ระบุว่า นักลงทุนกล้ากลับเข้าซื้อขายมากขึ้นหลังต่างชาติยังซื้อหนักในช่วงดัชนีปรับฐานเมื่อวาน แต่เชื่อว่า การปรับเพิ่มขึ้นจะไม่มากนัก เนื่องจากหุ้นสหรัฐฯ ปรับลงหลังจากผลประกอบการ บจ. ของเมื่อคืนไม่ดีนัก และตัวเลขภาคแรงงานรายสัปดาห์ไม่ดีนัก 
อย่างไรก็ตาม บล.เคจีไอ ประเมินว่า นักลงทุนส่วนใหญ่รอดูตัวเลข ISM และตัวเลขการว่างงานเดือน ม.ค. ที่จะประกาศในคืนนี้ ขณะที่ดาวโจนส์ฟิวเจอร์มีช่วงบวกเช้านี้หลังวุฒิสภาสหรัฐฯ ผ่านแผนยืดเส้นตายเพดานหนี้เป็น 19 พ.ค. ส่วนยุโรปยังดูดีในช่วงนี้หลังดอกเบี้ยประเทศใหญ่ๆ ลดลงต่อเนื่อง ทำให้เงินยูโรฯ แข็งค่า
ด้าน บล.เอเซีย พลัส ระบุว่า ดัชนีตลาดหุ้นหลายแห่งในเอเชีย เช่น ญี่ปุ่น และอินเดีย กำลังวิ่งชนแนวต้านสำคัญ ทำให้คาดว่าจะเหลือ Upside ไม่มาก (ราว 3-5%) ซึ่งทำให้ตลาดหุ้นเอเชียมีเสี่ยงต่อการพักฐานในระยะสั้น โดยเฉพาะตลาดหุ้นที่ให้ผลตอบแทนสูงมากตั้งแต่ปีที่ผ่านมา และมีค่า Current PER อยู่ในระดับสูง เช่น ไทย
มูลค่าซื้อขาย 5 อันดับหลักทรัพย์TRUE มูลค่า 1,453 ล้านบาท ปิดที่ 6.55 บาท -0.05 บาท หรือ -0.76% PTT มูลค่า 1,385.55 ล้านบาท ปิดที่ 352.00 บาท +11.00 บาท หรือ +3.23%PTTEP มูลค่า 965.27 ล้านบาท ปิดที่ 168.00 บาท +2.00 บาท หรือ +1.20%RML มูลค่า 946.58 ล้านบาท ปิดที่ 2.32 บาท +0.14 บาท หรือ +6.42%ADVANC มูลค่า 908.39 ล้านบาท ปิดที่ 207.00 บาท -3.00 บาท หรือ -1.43%